Żagħżugħ ta’ 20 sena mill-Ghana qed ikun investigat mill-Pulizija Taljana wara li nqabad b’madwar 7 kilogrammi ħaxixa moħbija fil-bagalja, lesti biex ikunu ttraffikati Malta. Mohammed Misbawu ġie arrestat il-Ġimgħa filgħaxija fil-Port ta’ Pozzallo wara li kien għadu kif rikeb il-katamaran tal-Virtu Ferries biex jiġi Malta. Ftit wara li tela’ fuq il-vapur, il-Pulizija Taljana għamlu tfittxija fil-bagalja tiegħu u sabu l-ħaxixa li minn aktar stħarriġ fil-laboratorji tal-Pulizija f’Ragusa, instab li kienet tammonta għal sitt kilogrammi u seba’ mitt gramma. Ġew sekwestrati wkoll xi telefons ċellulari.